Rowers sterf in skietery met polisie by winkelsentrumArgieffoto: SAPD / Facebook Drie vermeende rowers is Maandagaand in Kaapstad doodgeskiet kort nadat hulle glo ŉ winkelsentrum beroof het. Kapt. Frederick van Wyk, provinsiale polisiewoordvoerder, het Dinsdag gesê die polisie het omstreeks 21:20 reageer op ŉ gewapende roof by ŉ winkelsentrum in Orionweg in Athlone. “Die polisie is deur ŉ groep van sowat ses verdagtes gekonfronteer toe hulle uit ŉ supermark gevlug het. Hulle het op die polisie geskiet en die polisie het teruggeskiet,” het Van Wyk gesê. ŉ Vrou wat in die omgewing was en ŉ 43-jarige adjudantoffisier is in die skietery gewond. Hulle is in ŉ ernstige maar stabiele toestand in die hospitaal. “Twee verdagtes is op die toneel noodlottig gewond. Een is gewond en het in die hospitaal aan sy beserings beswyk.” Drie, of meer, verdagtes het van die toneel gevlug en is steeds soek. Die polisie het beslag gelê op twee vuurwapens, ŉ R5-aanvalsgeweer en ŉ 9 mm-Beretta-pistool. Die polisie het ook op twee gekaapte voertuie beslag gelê waarmee die verdagtes gery het.